A BIZOTTSÁG HATÁROZATA
(2006. december 22.)
a Bulgáriában és Romániában levett szarvasmarha-, sertés-, juh-, kecske- és lófélék spermájának, petesejtjeinek és embrióinak Közösségen belüli kereskedelmére vonatkozó átmeneti intézkedések megállapításáról
(az értesítés a C(2006) 6823. számú dokumentummal történt)
(EGT vonatkozású szöveg)
(2007/16/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
2007. január 1-jétől a Bulgáriában és Romániában levett szarvasmarha-, sertés-, juh-, kecske- és lófélék spermájával, petesejtjével és embriójával a Közösségen belül folytatott kereskedelemnek meg kell felelnie a közösségi jogszabályoknak.
(2)
Ezek a termékek a következő jogi aktusokban meghatározott állat-egészségügyi követelmények hatálya alá tartoznak: a szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelv (2); a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelv (3); a sertéssperma Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelv (4); a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelv (5).
(3)
Előfordulhat, hogy a Bulgáriában és Romániában a csatlakozás előtt levett termékek némelyike a csatlakozás után is készleten van még. E termékek azonban nem feltétlenül felelnek meg a közösségi jogszabályokban Közösségen belüli kereskedelemre vonatkozóan megállapított összes állat-egészségügyi követelménynek.
(4)
A Bulgáriában és Romániában levett termékekre vonatkozó hatályos szabályozási rendszerről a közösségi jog szerinti rendszerre való áttérés elősegítése érdekében célszerű e termékek Közösségen belüli kereskedelmére vonatkozóan átmeneti intézkedéseket megállapítani. Emiatt a sertés-, juh-, kecske- és lófélék azon spermái, petesejtjei és embriói, melyeket a csatlakozást megelőzően vettek le, és megfelelnek a 2007. január 1-je előtt hatályos, a termékek származási országból Közösségbe történő exportjára vonatkozó közösségi állat-egészségügyi követelményeknek, forgalomba hozhatók a Közösségen belül.
(5)
Ezzel egy időben nyolc hónapig tartó átmeneti időszakra engedélyezik a csatlakozást megelőzően levett és a közösségi jognak nem megfelelő említett termékek Bulgária és Románia közötti kereskedelmét.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
Ezt a határozatot a 88/407/EGK, a 89/556/EGK, a 90/429/EGK és a 92/65/EGK irányelvben megállapított állat-egészségügyi követelmények hatálya alá tartozó, szarvasmarha-, sertés-, juh-, kecske- és lófélék 2007. január 1-je előtt Bulgáriában és Romániában levett spermájára, petesejtjeire és embrióira (a továbbiakban: a termékek) kell alkalmazni.
2. cikk
A termékek Bulgáriából és Romániából többi tagállamba történő szállítására vonatkozó követelmények
(1) A termékek csak abban az esetben szállíthatók Bulgáriából és Romániából más tagállamba, ha megfelelnek az 1. cikkben említett irányelvek szerinti következő követelményeknek:
a)
a termékeket a Közösségbe irányuló kivitelre vonatkozóan engedélyezett központok vagy munkacsoportok vették le,
b)
a termékeken szerepel a központnak vagy a munkacsoportnak a Közösségbe irányuló kivitelre vonatkozó engedélyszáma, valamint
c)
a termékek megfelelnek a 2007. január 1-je előtt hatályos, a termékek származási országból Közösségbe történő exportjára vonatkozó közösségi állat-egészségügyi követelményeknek.
(2) A termék szállítmányához mellékelt állat-egészségügyi bizonyítványnak tartalmaznia kell a hatósági állatorvos által aláírt alábbi igazolást:
„A szarvasmarha (6)-, sertés (6)-, juh (6)-, kecske (6)- és lófélék (6) spermái (6), petesejtjei (6) vagy embriói (6) megfelelnek a 2007/16/EK bizottsági határozat 2. cikkében meghatározott követelményeknek és levételük 2007. január 1-je előtt történt.
3. cikk
A termékek Bulgária és Románia között történő szállítására vonatkozó követelmények
(1) A termékek csak a következő esetben szállíthatók Bulgária és Románia között:
a)
a rendeltetési állam engedélyezi a szállítást,
b)
a termékek megfelelnek a rendeltetési tagállam 2007. január 1-je előtt hatályos nemzeti állat-egészségügyi követelményeinek.
(2) A termék szállítmányához mellékelt állat-egészségügyi bizonyítványnak tartalmaznia kell a hatósági állatorvos által aláírt alábbi igazolást:
„A szarvasmarha (7)-, sertés (7)-, juh (7)-, kecske (7)- és lófélék (7) spermái (7), petesejtjei (7) vagy embriói (7) megfelelnek a 2007/16/EK bizottsági határozat 2. cikkében meghatározott követelményeknek és levételük 2007. január 1-je előtt történt.
4. cikk
Megfelelés
A tagállamok megteszik és kihirdetik az e határozatnak való megfeleléshez szükséges intézkedéseket. Ezt követően erről haladéktalanul tájékoztatják a Bizottságot.
5. cikk
Alkalmazhatóság
Ez a határozat Bulgária és Románia csatlakozási szerződése hatálybalépésének feltételével és időpontjától alkalmazandó.
Ezt a határozatot 2007. január 1-jétől2007. augusztus 31-éig kell alkalmazni.
6. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. december 22-én.